Diari Oficial de la Generalitat Valenciana


Sumari del DOGV 4070, del 23-08-2001 (2001/6932)

RESOLUCIÓ de 24 de maig de 2001, de la Direcció General de Treball i Seguretat Laboral, per la qual es disposa el registre i la publicació del III Acord de Solució Extrajudicial de Conflictes Laborals de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4070

Data del DOGV
:   23-08-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/6932


Data del document
:   24-05-2001

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * conveni col·lectiu
    * conflicte laboral

RESOLUCIÓ de 24 de maig de 2001, de la Direcció General de Treball i Seguretat Laboral, per la qual es disposa el registre i la publicació del III Acord de Solució Extrajudicial de Conflictes Laborals de la Comunitat Valenciana. [2001/6932]
  
Vist el text del III Acord de Solució Extrajudicial de Conflictes Laborals de la Comunitat Valenciana, subscrit en data 9 de maig de 2001, per la Confederació d'Organitzacions Empresarials de la Comunitat Valenciana (CIERVAL), la Unió General de Treballadors del País Valencià (UGT-PV) i la Confederació Sindical de Comissions Obreres del País Valencià (CC OO-PV), i d'acord amb el que disposen els articles 83.3, 90.2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i el que preveu l'article 2.c) del Reial Decret 1040/1981, de 22 de maig, sobre Registre i Dipòsit de Convenis Col·lectius de Treball, aquesta Direcció General de Treball i Seguretat Laboral, d'acord amb les competències que té transferides pel Reial Decret 4105/82, de 29 de desembre, acorda
  
Primer
  
Ordenar que siga inscrit en el Registre de Convenis Col·lectius de Treball d'aquesta Direcció General, amb notificació a les parts signatàries, i que siga dipositat el text de l'acord presentat.
  
Segon
  
Disposar que siga publicat en el Diari Oficial de la Generalitat Valenciana.
  
València, 24 de maig de 2001.- El director general de Treball i Seguretat Laboral: Román Ceballos Sancho
  
III Acord de Solució Extrajudicial de Conflictes Laborals
  
de la Comunitat Valenciana de 9 de maig de 2001
  
Reunits
  
D'una part, el senyor Rafael Ferrando Giner, amb DNI núm. 28.438.469, i amb domicili a efectes de notificació a València, c/ Hernán Cortés, núm. 4, DP 46793.
  
I de l'altra, el senyor Rafael Recuenco Montero, amb DNI núm. 31.681.926, amb domicilio a efectes de notificació a València, c/ Arquitecte Mora, 7-6ª, D.P. 46832 i el senyor Joan Sifre Martínez, amb DNI núm. 99.135.019, amb domicili a efectes de notificació a València, plaça de Nàpols i Sicília, 5, D.P 46891.
  
Intervenen
  
El senyor Rafael Ferrando Giner en la seua condició de president de la Confederació d'Organitzacions Empresarials de la Comunitat Valenciana (CIERVAL).
  
I els senyors Rafael Recuenco Montero i Joan Sifre Martínez en la seua condició de secretaris generals de la Unió General de Treballadors del País Valencià i de la Confederació Sindical de Comissions Obreres del País Valencià, respectivament.
  
Les parts es reconeixen en virtut de la representació acreditada, la capacitat i legitimació suficient per a la formalització del present acord, al qual se li atorga expressament la validesa, l'eficàcia, la naturalesa i el tractament propi dels convenis col·lectius d'acord amb el que disposa l'article en l'article 83.3 de l'Estatut dels Treballadors.
  
Fent ús de les atribucions dels seus càrrecs respectius, i posats de comú acord
  
EXPOSEN
  
Les organitzacions sindicals i empresarials més representatives de la Comunitat Valenciana, assumint la responsabilitat de la defensa i representació dels treballadors i empresaris i, amb la voluntat manifesta d'instrumentar acords per a la solució pacífica de conflictes laborals, van subscriure en 1993 l'Acord per a la Solució Extrajudicial de Conflictes Col·lectius en la Comunitat Valenciana.
  
Tres anys més tard, el nou marc de les relacions laborals resultant de les importants modificacions incorporades a l'Estatut dels Treballadors i a la Llei de Procediment Laboral i la firma i publicació en l'any 1996 de l'ASEC en l'àmbit estatal, plantejà la conveniència d'estendre els procediments extrajudicials a altres aspectes de les relacions entre treballadors i empresaris: fruit d'aquest procés fou el II Acord de Solució de Conflictes Laborals de 6 de març de 1997.
  
Durant aquest trajecte i després d'uns començaments certament difícils, s'han aconseguit consecucions d'indubtable valor i que per la seua importància per al desenvolupament i consolidació d'un sistema de solució pacífica de conflictes laborals mereixen ser destacats. En primer lloc, cal mencionar la constitució per les organitzacions firmants, en el marc de l'AVEF, de la Fundació per a la Solució Extrajudicial de Conflictes Col·lectius, entitat dotada amb personalitat jurídica pròpia i aprovada per la Direcció General de Justícia de la Generalitat Valenciana en data 4 de març de 1996 i destinada a gestionar l'entramat administratiu que comporta el bon desenvolupament dels procediments amb la col·laboració de la Conselleria de Treball i Afers Socials de la Generalitat Valenciana.
  
En segon lloc, les organitzacions sindicals i empresarials signatàries mostren la seua satisfacció per haver aconseguit conjuntament consolidar un sistema de solució de controvèrsies laborals per a la Comunitat Valenciana, conscients de la necessitat d'adequar l'anterior Acord de Solució de Conflictes Laborals de la Comunitat Valenciana a la nova realitat jurídica i negocial i a una criteris de major eficàcia, es congratulen per l'adopció unànime d'aquest nou Acord amb el fi comú de potenciar, per damunt d'interessos particulars, els criteris de solució de conflictes entre els agents econòmics i socials, establint un marc més avançat de relacions per a garantir i propiciar la pau laboral, creant instàncies mediadores i arbitrals que promoguen i afavorisquen l'adopció d'acords mitjançant el Tribunal d'Arbitratge Laboral de la Comunitat Valenciana, impossibilitant que les diferències existents en les relacions laborals cristal·litzen en conflictes de difícil o complexa solució, amb la certesa d'augmentar la productivitat i la competitivitat i amb el ferm propòsit de millorar les condicions de vida i treball en la Comunitat Valenciana.
  
Resultat d'aquesta inequívoca aposta és el present III Acord de Solució Extrajudicial de Conflictes Laborals de la Comunitat Valenciana, la vocació de permanència del qual queda exposada en el seu articulat i el del Reglament que el desplega, als quals s'incorporen ambicioses novetats que encaixen amb major precisió en el sistema de relacions laborals actual al temps que revelen un esforç de cohesió amb l'esperit que impregna el II ASEC de data 31 de gener de 2001, dotant, en definitiva, d'una major operativitat el Tribunal d'Arbitratge Laboral de la Comunitat Valenciana.
  
ACORDEN
  
Article 1. Objecte
  
El present acord té per objecte potenciar, desenvolupar i millorar el sistema de solució extrajudicial de conflictes laborals, mitjançant el Tribunal d'Arbitratge Laboral de la Comunitat Valenciana (TAL).
  
Article 2. Naturalesa jurídica i eficàcia
  
L'Acord se subscriu a l'empara del que disposa el títol III del text refós de la Llei de l'Estatut dels Treballadors, en els articles 6 i 7 de la Llei Orgànica de Llibertat Sindical i en l'article 154 del text refós de la Llei de Procediment Laboral.
  
En versar sobre una matèria concreta, com és la solució extrajudicial de conflictes laborals, constitueix un dels acords previstos en l'article 83.3 de l'Estatut dels Treballadors.
  
En virtut d'allò pactat en el present acord, serà obligatori acudir als procediments de solució de conflictes en els termes que s'hi preveuen i llevat del que disposa l'article 6.3 respecte als conflictes individuals de treball.
  
Sense perjudici de l'eficàcia directa de l'acord, les organitzacions firmants es comprometen a difondre'l i promoure la inclusió de clàusules d'exprés sotmetiment en els texts dels convenis col·lectius que es firmen en l'àmbit d'aplicació del present acord.
  
Article 3. Parts negociadores
  
Les parts signatàries del present acord són, d'una banda, la Confederació d'Organitzacions Empresarials de la Comunitat Valenciana (CIERVAL), i de l'altra, les organitzacions sindicals Comissions Obreres (CC OO) i Unió General de Treballadors del País Valencià (UGT-PV), totes elles es reconeixen legitimació suficient en virtut de la representació que tenen per a la firma d'aquest acord segons el que disposen els articles 83 i concordants de l'Estatut dels Treballadors.
  
Article 4. Àmbit d'aplicació territorial i personal
  
El present acord i els procediments de solució autònoma de conflictes que estableix seran d'aplicació en la totalitat del territori de la Comunitat Valenciana i d'obligat compliment per a totes les organitzacions empresarials i sindicals, així com per a totes les entitats, empreses i treballadors de qualsevol sector d'activitat que no estiguen sotmesos a un conveni col·lectiu d'àmbit supracomunitari.
  
També serà d'aplicació als conflictes que es produïsquen en empreses a les quals resulte d'aplicació un conveni col·lectiu supracomunitari, quan afecten exclusivament centres de treball situats en el territori de la Comunitat Valenciana. Així mateix, quan, excedint d'aquest àmbit, les parts legitimades i amb capacitat suficient per a això acorden remetre's o sotmetre's a l'àmbit territorial d'actuació del sistema de conflictes previst en el present acord.
  
Article 5. Àmbit temporal
  
El present acord entrarà en vigor l'endemà de la publicació en el DOGV i acabarà el 31 de desembre de 2001, i a partir d'aquesta data es prorrogarà, per successius períodes de quatre anys, si no hi ha denúncia expressa de cap de les parts amb una antelació mínima de 3 meses a l'acabament de cada període.
  
Article 6. Conflictes afectats
  
1. Seran susceptibles de sotmetre's als procediments establits en aquest acord, i en el cas de suscitar-se en els àmbits a què es refereix l'article 4, els tipus de conflictes laborals següents:
  
a. Els conflictes col·lectius d'interpretació i aplicació definits d'acord amb el que estableix l'article 151 del text refós de la Llei del Procediment Laboral.
  
b. Els conflictes ocasionats per discrepàncies sorgides durant la negociació d'un conveni col·lectiu o un altre acord o pacte col·lectiu deguts a diferències que comporten el bloqueig de la negociació corresponent per un període d'almenys 5 mesos comptats des de la constitució de la mesa negociadora.
  
c. Els conflictes que donen lloc a la convocatòria d'una vaga o que se susciten sobre la determinació dels serveis de seguretat i manteniment en cas de vaga.
  
d. Els conflictes derivats de discrepàncies sorgides en el període de consultes exigit pels articles 40, 41, 47 i 51 del text refós de la Llei de l'Estatut dels Treballadors.
  
e. Les controvèrsies col·lectives que, sense revestir la forma de demanda judicial de conflicte col·lectiu jurídic, sorgisquen amb ocasió de l'aplicació i interpretació d'un conveni col·lectiu a causa de l'existència de diferències substancials degudament constatades que comporten el bloqueig en l'adopció de l'acord corresponent en la Comissió Paritària. La iniciativa de sotmetiment als procediments previstos en aquest acord s'haurà d'instar per la majoria d'ambdues representacions d'aquesta Comissió Paritària.
  
f. Els conflictes derivats de la no iniciació de la negociació d'un conveni col·lectiu vençut, després de la seua denúncia i promoció per una de les parts, que no estiga motivada per alguna de les causes establides en l'article 89 de l'Estatut dels Treballadors.
  
2. S'exclouen del present acord :
  
- Els conflictes que es plantegen en relació amb el sistema públic de Seguretat Social.
  
No obstant això, sí que quedaran sotmesos al present acord els conflictes col·lectius que recaiguen sobre Seguretat Social complementària, inclosos els plans de pensions.
  
- Els conflictes en què siga part l'Estat, les comunitats autònomes, les entitats locals i els organismes autònoms que en depenen a què es refereix l'article 69 del text refós de la Llei de Procediment Laboral.
  
3. Les parts firmants afirmen la seua voluntat d'aplicar en el futur els procediments previstos en el present acord als conflictes individuals de treball, en la forma i els supòsits en què reglamentàriament es determine i amb els pertinents estudis previs sobre els mitjans econòmics i materials necessaris per a aquesta finalitat.
  
En tot cas, el sotmetiment dels conflictes individuals de treball als procediments de conciliació-mediació i arbitratge del present acord serà voluntari, i es respectaran tots aquells tràmits processals que siguen d'aplicació segons la legislació vigent.
  
Article 7. Procediments
  
Els procediments que s'estableixen en el present acord per a la solució dels conflictes són:
  
- La conciliació - mediació.
  
- L'arbitratge.
  
Si per conveni col·lectiu o acord sectorial hi ha establit un procediment de solució dels conflictes col·lectius amb òrgans específics de mediació o arbitratge, aquest serà el d'aplicació, i el seu compliment equival al dels procediments establits en aquest acord, sempre que es respecten en la seua tramitació els principis establits en l'article següent.
  
Article 8. Principis rectors dels procediments
  
Els procediments previstos en el present acord es regiran pels principis de gratuïtat, celeritat, igualtat processal, audiència de les parts, contradicció i imparcialitat, i, en tot cas, es respectarà la legislació vigent i els principis constitucionals.
  
Article 9. Intervenció prèvia de les Comissions Paritàries
  
Els conflictes derivats de la interpretació de convenis col·lectius que hagen regulat Comissions Paritàries amb funcions de resolució de conflictes s'hauran de sotmetre a aquestes si així s'estableix en aquests convenis, amb caràcter previ a la promoció de qualsevol procediment de solució de conflictes previst en aquest acord.
  
Es considera esgotat el tràmit previ davant les Comissions Paritàries dels convenis col·lectius si aquests no aconsegueixen arribar a un acord o, en tot cas, pel transcurs de vint dies naturals des de la sol·licitud de convocatòria inicial de la part o parts legitimades, el que s'acreditarà mitjançant còpia d'aquesta..
  
Article 10. El Tribunal de Mediació i Arbitratge Laboral
  
El Tribunal de Mediació i Arbitratge Laboral (TAL) és l'òrgan constituït per a la solució de conflictes laborals de la Comunitat Valenciana a través dels procediments de conciliació-mediació i arbitratge regulats en el present acord i està format pel Tribunal de Mediació i pel Cos d'Àrbitres, la composició i les funcions dels quals es determinen en el Reglament d'aplicació.
  
Article 11. Procediment de conciliació-mediació
  
1) El procediment de conciliació-mediació serà obligatori quan ho sol·licite una de les parts legitimades d'acord amb el que disposa el Reglament d'aplicació.
  
Serà igualment preceptiva la conciliació-mediació com a requisit pre-processal per a la interposició d'una demanda de conflicte col·lectiu d'interpretació o aplicació dels definits en l'article 151 de la Llei de Procediment Laboral davant la Jurisdicció Social per qualsevol de les parts, excepte que s'haja tramitat a través d'un sistema de solució de conflictes establit en conveni col·lectiu conforme al que disposa l'article 7, últim paràgraf.
  
La conciliació-mediació realitzada conforme a aquest acord substitueix el tràmit de conciliació previst en l'article 154.1 de la Llei de Procediment Laboral.
  
En cas de vaga, la mediació serà preceptiva. La convocatòria de la vaga requerirà, abans de la seua comunicació formal, haver esgotat el procediment de conciliació-mediació en els termes en què es determine en el Reglament d'aplicació. Això no implicarà l'ampliació per aquesta causa dels terminis previstos en la legislació vigent.
  
2) L'acord de mediació, si es produeix, es formalitzarà per escrit i se'n presentarà, si és el cas, còpia a l'autoritat laboral competent als efectes oportuns.
  
En els conflictes d'interpretació aplicació definits conforme a l'article 151 de la Llei de Procediment Laboral i en els ocasionats per discrepàncies sorgides durant la negociació d'un conveni col·lectiu d'eficàcia general, sempre que la suma dels que l'hagen acceptat siga suficient per a atribuir aquesta eficàcia en l'àmbit del conflicte. En cas d'acords o pactes extraestatutaris tindrà l'eficàcia limitada que corresponga en funció dels que hagen acceptat l'acord en mediació.
  
En els conflictes per discrepàncies produïdes en els períodes de consulta previstos en els articles 40, 41, 47 i 51 de l'Estatut dels Treballadors, així com en els derivats de la determinació dels serveis de seguretat i manteniment en cas de vaga, els efectes de l'acta seran els mateixos que corresponguen a l'acord entre les parts sobre els assumptes referits.
  
3) En caso de no produir-se avinença, el secretari del Tribunal alçarà acta en aqueix mateix instant declarant l'absència d'acord. Seguidament oferirà a les parts la possibilitat de sotmetre el conflicte a arbitratge.
  
4) Les formalitats, els terminis i els efectes del procediment de mediació es regularan en el Reglament d'aplicació.
  
Article 12. Procediment d'arbitratge
  
1. El procediment d'arbitratge requerirà la manifestació expressa de la voluntat de les parts de sotmetre's a aquest procediment, i que s'haja tramitat el procediment de conciliació-mediació regulat anteriorment, o l'equivalent segons el que preveu l'article 7 d'aquest acord.
  
2. Una vegada acabat el tràmit de conciliació-mediació sense acord, el TAL facilitarà a l'efecte la llista dels que componen el cos d'àrbitres del Tribunal.
  
3) El procediment arbitral, les formalitats els terminis i els efectes del qual es regulen en el Reglament d'aplicació, garantirà, en tot cas, el dret d'audiència dels que s'han personat, així com el principi d'igualtat i contradicció, sense que es produïsca indefensió.
  
4) La formalització del conveni arbitral impedirà la convocatòria de vagues, així com l'exercici d'accions judicials o administratives, o qualsevol altra dirigida a la solució del conflicte.
  
5) La resolució arbitral exclou qualsevol altre procediment, demanda de conflicte o vaga sobre la mateixa matèria resolta i en funció de la seua eficàcia.
  
6) En els conflictes d'interpretació i aplicació definits conforme a l'article 151 de la Llei de Procediment Laboral i en els ocasionats per discrepàncies sorgides durant la negociació d'un conveni col·lectiu, els efectes del laude seran els propis d'un conveni col·lectiu d'eficàcia general, sempre que la suma dels que hagen subscrit el conveni arbitral siga suficient per a atribuir aquesta eficàcia en l'àmbit del conflicte. En cas d'acords o pactes extraestatutaris tindrà l'eficàcia limitada que corresponga en funció dels que hagen subscrit el conveni arbitral.
  
En els conflictes per discrepàncies produïdes en els període de consulta previstos en els articles 40, 41, 47 i 51 de l'Estatut dels Treballadors, així com en els derivats de la determinació dels serveis de seguretat i manteniment en cas de vaga, els efectes de l'acta seran els mateixos que corresponguen a l'acord entre les parts sobre els assumptes referits.
  
7) El laude arbitral s'equipararà quant a execució a les sentències fermes, segons el que disposa la disposició addicional setena de la Llei de Procediment Laboral. El laude sols podrà ser recorregut en el termini de trenta dies que preveu l'article 67.2 del text refós de la Llei de Procediment Laboral, en els casos i pels procediments legalment establits.
  
Article 13. Comité Paritari d'interpretació, aplicació i seguiment
  
1. El Comité Paritari estarà compost per vuit membres, dos representants de cadascuna de les organitzacions sindicals firmants i quatre representants de la CIERVAL.
  
2. Al Comité Paritari se li encomana la interpretació, l'aplicació i el desplegament del present acord, a més de les concretes funcions atribuïdes expressament en aquest.
  
3. Els acords del Comité Paritari s'adoptaran por unanimitat.
  
Article 14. Reglament d'aplicació de l'acord
  
Conjuntament amb aquest acord les parts subscriuen el Reglament d'aplicació desplegament d'aquest, que està dotat d'idèntica naturalesa i eficàcia jurídica.
  
DISPOSICIO ADDICIONAL
  
Única
  
Les organitzacions firmants d'aquest acord es dirigiran al Govern de la Generalitat Valenciana a efectes que s'adopten les mesures que possibiliten el finançament i l'execució de l'Acord a través de la Fundació Tribunal d'Arbitratge Laboral de la Comunitat Valenciana.
  
DISPOSICIÓ TRANSITÒRIA
  
Es tramitaran conforme a l'anterior Acord de data 6 de març de 1997, les mediacions i els arbitratges la data de registre en el TAL dels quals siga anterior a la publicació del present acord en el DOGV.
  
València, 9 de maig de 2001
  
Reglament de Solució Extrajudicial de Conflictes Laborals de la Comunitat Valenciana de 9 de maig de 2001
  
Article preliminar
  
D'acord amb el que preveu l'article 14 de l'Acord de Solució Extrajudicial de Conflictes Laborals de la Comunitat Valenciana de 9 de maig de 2001, les organitzacions que el firmen subscriuen el present Reglament d'aplicació.
  
Els àmbits territorial i personal d'aplicació del present Reglament són els mateixos de l'Acord que desplega. Entrarà en vigor l'endemà de la publicació en el DOGV i la seua vigència seguirà la mateixa de l'Acord que desplega, i se sotmetrà a les vicissituds d'aquest.
  
La naturalesa i eficàcia jurídiques d'aquest Reglament són iguals a les que corresponen a l'Acord de Solució Extrajudicial de Conflictes Laborals de la Comunitat Valenciana de 9 de maig de 2001.
  
TÍTOL I
  
Disposicions de caràcter general
  
Article 1. Objecte
  
L'Acord de Solució Extrajudicial de Conflictes Laborals de la Comunitat Valenciana té per objecte potenciar, desenvolupar i millorar el sistema de solució extrajudicial de conflictes laborals, mitjançant el Tribunal d'Arbitratge Laboral de la Comunitat Valenciana (TAL).
  
Article 2. Naturalesa jurídica i eficàcia
  
L'acord se subscriu a l'empara del que disposa el títol III del text refós de la Llei de l'Estatut dels Treballadors, els articles 6 i 7 de la Llei Orgànica de Llibertat Sindical i l'article 154 del text refós de la Llei de Procediment Laboral.
  
En versar sobre una matèria concreta, com és la solució extrajudicial de conflictes laborals, constitueix un dels acords previstos en l'article 83.3 de l'Estatut dels Treballadors.
  
Serà obligatori acudir als procediments de solució de conflictes en els termes previstos en l'acord i llevat del que disposa l'article 6.3 respecte dels conflictes individuals de treball.
  
Sense perjudici de l'eficàcia directa de l'acord, les organitzacions firmants es comprometen a difondre'l i a promoure la inclusió de clàusules d'exprés sotmetiment en els textos dels convenis col·lectius que es firmen en l'àmbit d'aplicació de l'acord.
  
Article 3. Àmbit d'aplicació territorial i personal
  
L'acord i els procediments de solució autònoma de conflictes que estableix seran d'aplicació en la totalitat del territori de la Comunitat Valenciana i d'obligat compliment per a totes les organitzacions empresarials i sindicals, així com per a totes les entitats, empreses i treballadors de qualsevol sector d'activitat que no estiguen sotmesos a un conveni col·lectiu d'àmbit supracomunitari.
  
També serà d'aplicació als conflictes que es produïsquen en empreses a les quals resulte d'aplicació un conveni col·lectiu supracomunitari, quan afecten exclusivament centres de treball situats en el territori de la Comunitat Valenciana. Així mateix, quan, excedint d'aquest àmbit, les parts legitimades i amb capacitat suficient per a això acorden remetre's o sotmetre's a l'àmbit territorial d'actuació del sistema de conflictes previst en l'acord.
  
Article 4. Àmbit temporal
  
El present acord entrarà en vigor l'endemà de la publicació en el DOGV i acabarà el 31 de desembre de 2001, i a partir d'aquesta data es prorrogarà, per successius períodes de quatre anys, si no hi ha denúncia expressa de cap de les parts amb una antelació mínima de 3 meses a l'acabament de cada període.
  
Article 5. Conflictes afectats
  
1. Seran susceptibles de sotmetre's als procediments establits en l'acord, i en el cas de suscitar-se en els àmbits territorial i personal d'aplicació, els tipus de conflictes laborals següents:
  
a. Els conflictes col·lectius d'interpretació i aplicació definits d'acord amb el que estableix l'article 151 del text refós de la Llei del Procediment Laboral.
  
b. Els conflictes ocasionats per discrepàncies sorgides durant la negociació d'un conveni col·lectiu o un altre acord o pacte col·lectiu deguts a diferències que comporten el bloqueig de la negociació corresponent per un període d'almenys 5 mesos comptats des de la constitució de la mesa negociadora.
  
c. Els conflictes que donen lloc a la convocatòria d'una vaga o que se susciten sobre la determinació dels serveis de seguretat i manteniment en cas de vaga.
  
d. Els conflictes derivats de discrepàncies sorgides en el període de consultes exigit pels articles 40, 41, 47 i 51 del text refós de la Llei de l'Estatut dels Treballadors.
  
e. Les controvèrsies col·lectives que, sense revestir la forma de demanda judicial de conflicte col·lectiu jurídic, sorgisquen amb ocasió de l'aplicació i interpretació d'un conveni col·lectiu a causa de l'existència de diferències substancials degudament constatades que comporten el bloqueig en l'adopció de l'acord corresponent en la Comissió Paritària. La iniciativa de sotmetiment als procediments previstos en aquest acord s'haurà d'instar per la majoria d'ambdues representacions d'aquesta Comissió Paritària.
  
f. Els conflictes derivats de la no iniciació de la negociació d'un conveni col·lectiu vençut, després de la seua denúncia i promoció per una de les parts, que no estiga motivada per alguna de les causes establides en l'article 89 de l'Estatut dels Treballadors.
  
2. S'exclouen del present acord :
  
- Els conflictes que es plantegen en relació amb el sistema públic de Seguretat Social.
  
No obstant això, sí que quedaran sotmesos al present acord els conflictes col·lectius que recaiguen sobre Seguretat Social complementària, inclosos els plans de pensions.
  
- Els conflictes en què siga part l'Estat, les comunitats autònomes, les entitats locals i els organismes autònoms que en depenen a què es refereix l'article 69 del text refós de la Llei de Procediment Laboral.
  
Article 6. Dies hàbils i vacances
  
A l'efecte del còmput de terminis dels procediments establits en l'acord, es declaren inhàbils els dissabtes, diumenges, festius i el mes d'agost.
  
TÍTOL II
  
Capítol I
  
Dels procediments
  
Article 7. Procediments
  
Els procediments que s'estableixen en l'acord per a la solució dels conflictes són:
  
- La conciliació - mediació.
  
- L'arbitratge.
  
Si per conveni col·lectiu o acord sectorial hi ha establit un procediment de solució dels conflictes col·lectius amb òrgans específics de mediació o arbitratge, aquest serà el d'aplicació, i el seu compliment equival al dels procediments establits en l'acord, sempre que es respecten en la seua tramitació els principis establits en l'article següent.
  
Article 8. Principis rectors dels procediments
  
Els procediments previstos en l'acord es regiran pels principis de gratuïtat, celeritat, igualtat processal, audiència de les parts, contradicció i imparcialitat, i, en tot cas, es respectarà la legislació vigent i els principis constitucionals.
  
Article 9. Intervenció prèvia de les Comissions Paritàries
  
Els conflictes derivats de la interpretació de convenis col·lectius que hagen regulat Comissions Paritàries amb funcions de resolució de conflictes s'hauran de sotmetre a aquestes si així s'estableix en aquests convenis, amb caràcter previ a la promoció de qualsevol procediment de solució de conflictes previst en l'acord.
  
Es considera esgotat el tràmit previ davant les Comissions Paritàries dels convenis col·lectius si aquests no aconsegueixen arribar a un acord o, en tot cas, pel transcurs de vint dies naturals des de la sol·licitud de convocatòria inicial de la part o parts legitimades, el que s'acreditarà mitjançant còpia d'aquesta..
  
Capítol II
  
De la gestió dels procediments
  
Article 10. El Tribunal de Mediació i Arbitratge Laboral
  
El Tribunal de Mediació i Arbitratge Laboral (TAL) és l'òrgan constituït per a la solució de conflictes laborals de la Comunitat Valenciana a través dels procediments de conciliació-mediació i arbitratge regulats en el present acord i està format pel Tribunal de Mediació i pel Cos d'Àrbitres.
  
Article 11. Composició del Tribunal de Mediació
  
El Tribunal de Mediació està compost per les representacions de les organitzacions empresarials i sindicals firmants de l'Acord. Tots els acords s'adoptaran per unanimitat dels seus membres.
  
El Tribunal de Mediació podrà actuar en ple o a través de les seues Seccions Provincials. El Tribunal o, si és el cas, cadascuna de les Seccions quedarà vàlidament constituït:
  
En primera convocatòria, por un nombre de membres no inferior a quatre ni superior a vuit, que seran designats per les organitzacions empresarials i sindicals firmants de l'Acord: la meitat d'ells designats de forma igualitària per les organitzacions sindicals i l'altra meitat per les organitzacions empresarials.
  
En segona convocatòria, que tindrà lloc quinze minuts després de la primera, per un nombre de membres no inferior a dos, sempre que hagen sigut designats, almenys, l'un per les organitzacions sindicals i l'altre per les organitzacions empresarials firmants de l'acord, o s'entén que els absents, si és el cas, deleguen a tots els efectes les seues facultats en els presents.
  
La designació dels components del Tribunal o de les Seccions s'efectuarà, en la proporció susdita per cada organització, d'entre la llista de mediadors confeccionada per cadascuna d'elles. Les llistes de mediadors respectives podran ser ampliades, reduïdes o modificades, en qualsevol moment, per decisió de l'organització corresponent.
  
Article 12. Incompatibilitats
  
Els mediadors hauran de ser aliens al conflicte concret en què actuen, sense que hi puguen concórrer interessos personals o professionals directes susceptibles d'alterar o condicionar la seua activitat mediadora.
  
A aquest efecte, es consideraran els supòsits següents:
  
a) Si el conflicte és de sector, seran incompatibles per a ser mediadors els assessors de cada part i els integrants de l'òrgan directiu dels sindicats o de les associacions empresarials afectats que hagen intervingut en el conflicte.
  
b) Si el conflicte és d'empresa, tinga aquesta conveni col·lectiu propi o no, seran incompatibles els membres del comité d'empresa o, si és el cas, els delegats de personal, els membres dels òrgans directius de les seccions sindicals, la direcció de l'empresa, així com els assessors d'una o d'altra part que hagen participat en la negociació origen del conflicte.
  
Ës incompatible la participació com a mediador en un acte de conciliació-mediació en el qual es debaten qüestions relatives a les relacions laborals d'una empresa o grup d'empreses determinat, quan hi haja vinculació directa per al mediador, com ara pertinença a la plantilla d'aquesta empresa; haver sigut assessor de la direcció, dels treballadors o de qualsevol de les parts en aquest conflicte prèviament a la seua interposició.
  
En relació amb aquells conflictes que afecten un sector d'activitat, la incompatibilitat arriba als assessors respectius de les dues representacions en el conflicte corresponent, sempre que hagen tingut intervenció directa prèviament a la interposició d'aquest conflicte.
  
Article 13. De la presidència i la secretaria
  
1. La presidència del Tribunal correspondrà a un dels seus membres, representant de l'organització a la qual s'haja atribuït aquesta condició, en virtut d'acord adoptat pel Comité Paritari d'Interpretació, Aplicació i Seguiment del present acord, basant-se en un sistema d'alternança anual.
  
Seran funcions del president:
  
a) Donar l'ordre per a les convocatòries.
  
b) Mantenir l'ordre de les reunions, concedint l'ús de la paraula a qui ho sol·licite.
  
c) Dirigir el debat i proposar la deliberació corresponent quan siga procedent, actuant com a portaveu únic de la voluntat unànime de tots els mediadors.
  
2. La funció de secretari serà exercida per persona aliena als membres del Tribunal que tinga reconeguda experiència en l'àmbit jurídic. Serà designat pel Comité Paritari d'Interpretació, Aplicació i Seguiment, per acord unànime de tots els seus membres.
  
Seran funcions del secretari:
  
a) Convocar per ordre del president els membres del Tribunal o de les seues Seccions i als àrbitres, així com a cadascuna de les parts en els procediments previstos en l'acord.
  
b) Assistir als actes de conciliació-mediació.
  
c) Alçar acta de les sessions, fent constar-hi els acords adoptats.
  
d) Fer certificacions de les actes, quan ho sol·licite qualsevol de les parts.
  
e) Elaborar la memòria anual.
  
f) Qualssevol altres funcions que li encomane el Tribunal.
  
Aquestes funcions, excepte la d'elaborar la memòria anual, podran ser delegades pel secretari.
  
Article 14. Del Cos d'Àrbitres
  
Als efectes de dur a terme el procediment d'arbitratge, el Cos d'Àrbitres del Tribunal de Mediació i Arbitratge Laboral de la Comunitat Valenciana estarà compost per persones de reconeguda experiència en el camp de les relacions de treball. Seran designats unànimement pel Comité Paritari de Seguiment de l'Acord.
  
Article 15. Funcions del Tribunal
  
El Tribunal tindrà assignades les funcions següents:
  
a) Conciliació i mediació de tots els conflictes laborals que li siguen sotmesos a través del procediment previst en el títol III d'aquest Reglament.
  
b) Arbitratge, per mitjà del Cos d'Àrbitres a què es refereix l'article anterior, i d'acord amb el que estableix el títol IV d'aquest Reglament.
  
Títol III
  
De la conciliació - mediació
  
Article 16. Procediment de conciliació-mediació
  
1. El procediment de conciliació-mediació serà obligatori quan ho sol·licite una de les parts legitimades d'acord amb el que disposa l'article següent.
  
Serà igualment preceptiva la conciliació-mediació com a requisit pre-processal per a la interposició d'una demanda de conflicte col·lectiu d'interpretació o aplicació dels definits en l'article 151 de la Llei de Procediment Laboral davant la Jurisdicció Social per qualsevol de les parts, excepte que s'haja tramitat a través d'un sistema de solució de conflictes establit en conveni col·lectiu conforme al que disposa l'últim paràgraf de l'article 6.
  
La conciliació-mediació realitzada conforme a aquest acord substitueix el tràmit de conciliació previst en l'article 154.1 de la Llei de Procediment Laboral.
  
En cas de vaga, la mediació serà preceptiva. La convocatòria de la vaga requerirà, abans de la seua comunicació formal, haver esgotat el procediment de conciliació-mediació. Entre la sol·licitud de mediació i la comunicació formal de la vaga hauran de transcórrer, almenys, setanta-dues hores d'acord amb el que preveu el present Reglament. Això no implicarà l'ampliació per aquesta causa dels terminis previstos en la legislació vigent. Serà possible, igualment, la submissió voluntària i concorde de les parts al procediment d'arbitratge.
  
2. La mediació serà duta a terme pel Tribunal o, si és el cas, la secció corresponent d'aquest, i els seus membres procuraran, de manera activa, solucionar el conflicte.
  
El procediment de mediació no estarà subjecte a cap tramitació preestablida, llevat de la formalització de l'acord d'avinença que, si és el cas, s'assolisca.
  
Les dades i informacions aportades seran tractades de forma confidencial.
  
Article 17. Legitimació per a instar la mediació
  
1 En els conflictes col·lectius d'interpretació i aplicació definits d'acord amb el que estableix l'article 151 de la Llei de Procediment Laboral i en els conflictes que donen lloc a la convocatòria d'una vaga, estaran legitimats tots els subjectes que, d'acord amb la legalitat, estiguen capacitats per a promoure una demanda de conflicte col·lectiu en via jurisdiccional o per a convocar una vaga.
  
En aquests supòsits, el TAL notificarà la sol·licitud de mediació a la resta d'organitzacions sindicals i empresarials afectades pel conflicte per tal que puguen personar-se i participar en el procediment.
  
2. En els conflictes ocasionats per discrepàncies sorgides durant la negociació d'un conveni col·lectiu o d'un altre acord o pacte col·lectiu, estaran legitimades les respectives representacions d'empresaris i treballadors que participen en la negociació. La decisió d'instar la mediació haurà de comptar amb la majoria de la representació que la promoga.
  
3. Quan el conflicte se suscite sobre la determinació dels serveis de seguretat i manteniment en cas de vaga, estaran legitimats el Comité de Vaga i l'empresari.
  
4. En els conflictes derivats de discrepàncies sorgides en el període de consultes exigit pels articles 40, 41, 47 i 51 de l'Estatut dels Treballadors estaran legitimats l'empresari i la representació dels treballadors que participe en les consultes corresponents. La decisió d'instar la mediació haurà de comptar amb la majoria de la representació que la promoga.
  
Article 18. Inici de la concialició-mediació
  
1. La promoció de la conciliació-mediació s'iniciarà amb la presentació d'un escrit dirigit al Tribunal de Mediació i Arbitratge Laboral.
  
2. L'escrit d'iniciació haurà de contenir els aspectes següents:
  
a. La identificació de l'empresari o dels subjectes col·lectius que estiguen legitimats per a acollir-se al procediment en l'àmbit del conflicte i, si és el cas, acreditació de l'acord d'instar la mediació de la representació que la propose i la determinació, identificació i domicili de les parts afectades en el conflicte, així com, en els supòsits en què resulte procedent, s'haurà d'incloure també la identificació de la resta d'organitzacions empresarials i sindicals representatives en aquest àmbit.
  
b. L'objecte del conflicte, amb especificació de la seua gènesi i desenvolupament, de la pretensió i de les raons que la fonamenten.
  
c. El col·lectiu de treballadors afectats pel conflicte i el seu àmbit territorial.
  
d. En el supòsit de tractar-se d'un conflicte d'interpretació i aplicació d'un conveni col·lectiu: l'acreditació de la intervenció de la Comissió Paritària, o d'haver-se dirigit a ella sense efecte i el dictamen emés, si és el cas, sempre que siga preceptiu segons el que disposa aquest conveni, d'acord amb el que disposa l'article 9 d'aquest Reglament.
  
Igual exigència existirà en cas de conflictes d'interpretació i aplicació d'un altre acord o pacte col·lectiu, si hi ha al seu si una Comissió Paritària.
  
e. Domicili, data i firma de l'empresari o del subjecte col·lectiu que inicia el procediment.
  
Article 19. Tramitació
  
1. Instada la mediació davant el Tribunal de Mediació i Arbitratge Laboral, s'esgotarà el tràmit en el termini de 10 dies.
  
2. Abans de la comunicació formal d'una vaga, la mediació s'haurà de produir a sol·licitud dels convocants. Aquesta hauran de formular per escrit la seua sol·licitud, incloent-hi els objectius de la vaga, les gestions realitzades i la data prevista per a l'inici de la vaga. D'aquest escrit, se n'enviarà còpia a l'empresari.
  
El procediment de mediació tindrà una duració de setanta-dues hores des de la seua sol·licitud, llevat que les parts, de comú acord, prorroguen aquest termini.
  
L'escrit de comunicació formal de la convocatòria de vaga haurà d'especificar que s'ha intentat la mediació en els terminis anteriorment indicats o que, duta a terme, aquesta s'ha produït sense avinença. Si no s'acredita aquesta circumstància pels convocants, s'entendrà que la vaga no es troba convocada com cal.
  
Quan es plantege la mediació en relació amb la concreció dels serveis de seguretat i manteniment, aquesta s'iniciarà a sol·licitud de qualsevol de les parts si es planteja dins de les vint-i-quatre hores següents a la comunicació formal de la vaga. Aquest procediment tindrà una duració de setanta-dues hores.
  
3. La compareixença a la corresponent instància mediadora és obligatòria per a ambdues parts, conseqüència del deure de negociar implícit a la naturalesa d'aquesta mediació.
  
4. L'activitat dels mediadors començarà immediatament després de la seua designació. El procediment es realitzarà segons els tràmits que l'òrgan de mediació considere apropiat, demanant la informació que es considere necessària per a la seua funció, garantint, en tot cas, la confidencialitat de la informació.
  
Durant la compareixença, el Tribunal intentarà l'avinença de les parts, moderant el debat i concedint-los totes aquelles intervencions que considere oportunes, podrà formular propostes per a la solució del conflicte. Si l'acte conclou sense avinença, podrà constar en acta la proposta de mediació del TAL. Tant la proposta de mediació com la decisió d'incloure-la en l'acta s'adoptaran de forma unànime pel Tribunal.
  
Es garantirà, en tot cas, el dret d'audiència dels que s'han personat, així com el principi d'igualtat i contradicció, sense que es produïsca indefensió.
  
Article 20. Efectes de la iniciació del procediment
  
La iniciació del procediment de mediació impedirà la convocatòria de vagues i l'adopció de mesures de tancament patronal, l'exercici d'accions judicials o administratives dirigides a la solució de conflictes pel motiu o causa objecte de la mediació mentre dure aquesta.
  
Article 21. Acabament i efectes de la mediació
  
1. L'acord de mediació, si es produeix, es formalitzarà per escrit i, si és el cas, se'n presentarà còpia a l'autoritat laboral competent als efectes oportuns.
  
En els conflictes d'interpretació i aplicació definits conforme a l'article 151 de la Llei de Procediment Laboral i en els ocasionats per discrepàncies sorgides durant la negociació d'un conveni col·lectiu, els efectes de l'acta final on conste l'acord seran els mateixos d'un conveni col·lectiu d'eficàcia general, sempre que la suma dels que l'hagen acceptat siga suficient per a atribuir aquesta eficàcia en l'àmbit del conflicte. En cas d'acords o pactes extraestatutaris tindrà l'eficàcia limita que corresponga en funció dels que hagen acceptat l'acord en mediació.
  
En els conflictes per discrepàncies produïdes en els períodes de consulta previstos en els articles 40, 41, 47 i 51 de l'Estatut dels Treballadors, així com en els derivats de la determinació dels serveis de seguretat i manteniment en cas de vaga, els efectes de l'acta seran els mateixos que corresponguen a l'acord entre les parts sobre els assumptes referits..
  
2. En cas de no produir-se avinença, el secretari del Tribunal alçarà acta en aqueix mateis instant declarant l'absència d'acord. Seguidament oferirà a les parts la possibilitat de sotmetre el conflicte a a arbitratge.
  
3. Si els òrgans que intervenen en la mediació són els mateixos constituïts en l'àmbit d'un conveni col·lectiu, aquests donaran compte al TAL de la solució haguda a l'efecte de registre.
  
TÍTOL IV
  
De l'arbitratge
  
Article 22. Procediment d'arbitratge
  
1. El procediment d'arbitratge requerirà la manifestació expressa de la voluntat de les parts de sotmetre's a aquest procediment, i que s'haja tramitat el procediment de conciliació-mediació regulat anteriorment, o l'equivalent segons el que preveu l'últim paràgraf de l'article 9 d'aquest Reglament.
  
2. Una vegada acabat el tràmit de conciliació-mediació sense acord, el TAL facilitarà a l'efecte la llista dels que componen el cos d'àrbitres del Tribunal.
  
Article 23. Legitimació per a instar l'arbitratge
  
Estan legitimats per a instar el procediment arbitral, de mutu acord conforme al tipus de conflicte i a l'àmbit afectat, els mateixos subjectes a què es refereix l'article 17 d'aquest Reglament.
  
Article 24. Conveni arbitral
  
1. El secretari del Tribunal farà constar, si és el cas, en l'acta l'acord exprés de les parts de sotmetre's al tràmit d'arbitratge. El conveni arbitral podrà subscriure's en el mateix moment o després.
  
2. El conveni arbitral haurà de contenir els aspectes següents:
  
a) Determinació de les parts que el subscriuen i el seu domicili, així com la representativitat que tenen en l'àmbit del conflicte.
  
b) Determinació de l'àrbitre, o àrbitres en nombre de tres, d'entre els que conformen la llista d'àrbitres del TAL que es designen per a la resolució del conflicte.
  
c) Condició d'arbitratge de dret o equitat sol·licitat.
  
d) Les qüestions concretes objecte d'arbitratge i de les pretensions de les parts.
  
e) El termini per a dictar el laude arbitral.
  
f) El compromís d'acceptació del laude arbitral.
  
g) Data i firma de les parts.
  
3. En el supòsit de no arribar a un acord en la designació de l'àrbitre o àrbitres, aquests seran determinats mitjançant el sistema de sorteig.
  
Article 25. Tramitació i efectes de l'arbitratge
  
1. El procediment es durà a terme segons els tràmits que l'òrgan arbitral considere apropiats, es requerirà la compareixença de les parts, i es podrà sol·licitar documentació complementària o demanar l'auxili d'experts si ho estima necessari.
  
Es garantirà, en tot cas, el dret d'audiència dels que s'han personat, així com el principi d'igualtat i contradicció, sense que es produïsca indefensió. De les sessions que es realitzen s'alçarà acta subscrita per l'àrbitre o àrbitres i certificada pel secretari del Tribunal.
  
2. La formalització del conveni arbitral impedirà la convocatòria de vagues, així com l'exercici d'accions judicials o administratives, o qualsevol altra dirigida a la solució del conflicte.
  
Article 26. Del laude arbitral i els seus efectes
  
1. Si les parts no han acordat un termini per a l'emissió del laude, aquest s'haurà d'emetre en el termini màxim de deu dies hàbils a partir de l'acceptació de l'àrbitre o àrbitres designats. Excepcionalment, atenent la transcendència i naturalesa del conflicte, l'òrgan arbitral podrà prorrogar el termini mencionat mitjançant resolució motivada; en tot cas, ha de dictar-se el laude abans del transcurs de vint-i-cinc dies hàbils.
  
2. La resolució arbitral haurà de ser motivada i notificar-se a les parts immediatament.
  
3. El laude arbitral serà vinculant i immediatament executiu.
  
4. El laude arbitral serà objecte de dipòsit en el TAL i serà enviar a l'autoritat laboral per al seu dipòsit, registre i publicació quan resolga un conflicte dels recollits en els articles 6.1 apartats a) i b) de l'Acord i 5.1 apartats a) i b) del present Reglament, així com els que donen lloc a la convocatòria d'una vaga recollits en la primera part de l'apartat c) dels articles mencionats.
  
5. El laude arbitral sols podrà ser recorregut en el termini de trenta dies que preveu l'article 67.2 del text refós de la Llei de Procediment Laboral, en els casos i pels procediments legalment establits
  
Article 27. Acabament i efectes de l'arbitratge
  
1. La resolució arbitral exclou qualsevol altre procediment, demanda de conflicte col·lectiu o vaga sobre la mateixa matèria resolta i en funció de la seua eficàcia.
  
2. L'eficàcia i naturalesa jurídica de les decisions arbitrals estan determinades en funció del tipus de conflicte que aquelles resolguen i del significat que tinguen la decisió o els acords directes a què substitueixen en cada supòsit.
  
En els conflictes d'interpretació i aplicació definits conforme a l'article 151 de la Llei de Procediment Laboral i en els ocasionats per discrepàncies sorgides durant la negociació d'un conveni col·lectiu, els efectes del laude seran els mateixos d'un conveni col·lectiu d'eficàcia general, sempre que la suma dels que hagen subscrit el conveni arbitral siga suficient per a atribuir aquesta eficàcia en l'àmbit del conflicte. En cas d'acords o pactes extraestatutaris tindrà l'eficàcia limita que corresponga en funció dels que hagen subscrit el conveni arbitral.
  
En els conflictes per discrepàncies produïdes en els períodes de consulta previstos en els articles 40, 41, 47 i 51 de l'Estatut dels Treballadors, així com en els derivats de la determinació dels serveis de seguretat i manteniment en cas de vaga, els efectes de l'acta seran els mateixos que corresponguen a l'acord entre les parts sobre els assumptes referits.
  
3. El laude s'equipararà quant a execució a les sentències fermes, segons el que disposa la disposició addicional setena de la Llei de Procediment Laboral.
  
TÍTOL V
  
De la gestió de l'acord
  
Article 28. Comité Paritari d'interpretació, aplicació i seguiment
  
1. El Comité Paritari estarà compost per vuit membres, dos representants de cadascuna de les organitzacions sindicals firmants i quatre representants de la CIERVAL.
  
2. Al Comité Paritari se li encomana la interpretació, l'aplicació i el desplegament de l'acord i del present reglament, a més de les concretes funcions atribuïdes expressament en aquests.
  
3. Els acords del Comité Paritari s'adoptaran por unanimitat.
  
DISPOSICIÓ ADDICIONAL ÚNICA
  
Els acords del Comité Paritari d'Interpretació, Aplicació i Seguiment adoptats abans de l'entrada en vigor de l'Acord de Solució Extrajudicial de Conflictes Laborals de la Comunitat Valenciana de 9 de maig de 2001 i del present Reglament continuaran vigents en tot allò en què no s'oposen a aquests.